## Pravilnik o obvezi, visini i načinu plaćanja naknada

### NN 46/2010 (16.4.2010.), Pravilnik o obvezi, visini i načinu plaćanja naknada

VIJEĆE ZA ELEKTRONIČKE MEDIJE

1157

Na temelju članka 75. stavka 5. Zakona o elektroničkim medijima (»Narodne novine«, broj 153/09) Vijeće za elektroničke medije donosi

PRAVILNIK

O OBVEZI, VISINI I NAČINU PLAĆANJA NAKNADA

Članak 1.

(1) Ovim se Pravilnikom propisuje obveza, visina i način plaćanja naknade za:

– koncesiju za obavljanje djelatnosti pružanja medijske usluge radija,

– koncesiju za obavljanje djelatnosti pružanja medijske usluge televizije,

– natječajnu dokumentaciju,

– ponudu na javni natječaj za davanje koncesije.

(2) Naknada iz stavka 1. podstavka 1. i 2. ovog članka plaća se u korist državnog proračuna Republike Hrvatske, naknada iz podstavka 3. i 4. na račun Agencije za elektroničke medije.

VISINA NAKNADA

Članak 2.

Visina godišnje naknade za koncesiju za obavljanje djelatnosti pružanja medijskih usluga radija i televizije iznosi:

|  |  |  |
| --- | --- | --- |
| Područje pokrivanja | Pružatelj medijske usluge radija (kn) | Pružatelj medijske usluge televizije (kn) |
| više od 1.500.000 stanovnika | 150.000,00 | 450.000,00 |
| od 750.000 do 1.499.999 stanovnika | 72.800,00 | 234.000,00 |
| od 500.000 do 749.999 stanovnika | 45.500,00 | 169.000,00 |
| od 300.000 – 499.999 stanovnika | 33.800,00 | 104.000,00 |
| od 200.000 – 299.999 stanovnika | 26.000,00 | 65.000,00 |
| od 100.000 do 199.999 stanovnika | 17.400,00 | 43.400,00 |
| od 50.000 do 99.999 stanovnika | 15.600,00 | 31.200,00 |
| od 30.000 do 49.999 stanovnika | 10.400,00 | 23.400,00 |
| od 10.000 do 29.999 stanovnika | 7.800,00 | 15.600,00 |
| od 5.000 do 9.999 stanovnika | 5.200,00 | 10.400,00 |
| do 4.999 stanovnika | 2.600,00 | 5.200,00 |

Članak 3.

(1) Nakladnici neprofitnog radija i neprofitne televizije plaćaju 20% od utvrđene naknade.

(2) Nakladnici radija i televizije, koji imaju sjedište na područjima od posebne državne skrbi sukladno odredbama Zakona o područjima od posebne državne skrbi, plaćaju 70% od utvrđene naknade.

NAČIN PLAĆANJA NAKNADA

Članak 4.

(1) Naknada za koncesiju za obavljanje djelatnosti pružanja medijskih usluga televizije i radija plaća se za prvu godinu u jednokratnom iznosu i to do zadnjeg dana isteka prve godine koncesije, što će biti propisano Ugovorom o korištenju koncesije.

(2) Godišnja koncesijska naknada za drugu i ostale godine obavljanja djelatnosti plaća se u četiri jednaka obroka, pri čemu svaki obrok dospijeva na naplatu danom isteka razdoblja za koje je naknada plaćena.

(3) Naknada se plaća u korist proračuna Republike Hrvatske sukladno obavijesti Ministarstva financija o upisu u Registar koncesija.

Članak 5.

(1) Radi osiguranja plaćanja koncesijske naknade nakladnik je dužan prigodom potpisivanja ugovora o koncesiji predati davatelju koncesije bjanko zadužnicu ovjerenu kod javnog bilježnika.

(2) Ako bjanko zadužnica kao osiguranje plaćanja bude iskorištena prije isteka roka na koji je zaključen ugovor o koncesiji, nakladnik je dužan izdati novu zadužnicu radi osiguranja plaćanja preostalog iznosa koncesijske naknade.

(3) Ako nakladnik ne plati na vrijeme koncesijsku naknada, Agencija za elektroničke medije će ga pisanom opomenom upozoriti će na obvezu plaćanja i odrediti rok u kojem mora uplatiti naknadu. Ako nakladnik ni u tom određenom roku ne plati dužnu naknadu, Vijeće za elektroničke medije može mu privremeno ili trajno oduzeti koncesiju za obavljanje djelatnosti.

(4) Za svako zakašnjelo plaćanje nakladnik je dužan platiti zakonsku zateznu kamatu.

Članak 6.

(1) U postupku za davanje koncesije za obavljanje djelatnosti pružanja medijskih usluga televizije i radija plaća se naknada u postotku od godišnje koncesijske naknade:

1) 5% uz zahtjev za dostavu natječajne dokumentacije, i

2) 10% za podnošenje ponude za sudjelovanje u postupku javnog natječaja.

(2) Naknade uplaćene prema odredbama ovoga članka ne vraćaju se.

STUPANJE NA SNAGU

Članak 7.

(1) Stupanjem na snagu ovog Pravilnika prestaje vrijediti Pravilnik o visini i načinu plaćanja naknade za koncesiju za obavljanje djelatnosti radija i/ili televizije kao i visini i načinu plaćanja naknade za natječajnu dokumentaciju i ponudu na javni natječaj (»Narodne novine«, broj 28/06).

(2) Ovaj Pravilnik stupa na snagu osmoga dana od dana objave u »Narodnim novinama«.

Klasa: 612-12/10-01/0052

Urbroj: 567-02/10-01

Zagreb, 12. travnja 2010.

Predsjednik Vijeća
Zdenko Ljevak, dipl. ing., v. r.

Pravilnik, NN 46/2010-1157